Jeŋ Shikpamɔ yɛ Wɔshihilɛ Mli\nKANEMƆ YƐ Acholi Afrikaans Albania Amharic Arabic Armenia Armenia (West) Aymara Batak (Toba) Blɔfo Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Cibemba Croatia Czech Denmark Dutch Efik Estonia Ewe Finland French Ga Garifuna Georgia Germany Greenland Guarani Haitian Creole Hebri Hela Hiligaynon Hmong (White) Hungary Iban Iceland Igbo Iloko Indonesia Italia Japan Kamba Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Krio Lhukonzo Lingala Lithuania Luganda Luo Luvale Macedonia Malagasy Mam Mambwe-Lungu Maya Mazatec (Huautla) Mizo Mongolia Moore Myanmar Nahuatl (Central) Nahuatl (Huasteca) Ndebele (Zimbabwe) Ngabere Norway Nyaneka Nzema Ossetia Otetela Papiamento (Aruba) Papiamento (Curaçao) Persia Poland Portuguese (Brazil) Quechua (Bolivia) Quichua (Imbabura) Romania Runyankore Russia Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Shona Sidama Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tatar Thailand Tigrinya Tlapanec Tojolabal Tok Pisin Totonac Tshiluba Tsonga Turkey Tuvalu Twi Tzotzil Ukrain Umbundu Vietnam Wayuunaiki Xhosa Yoruba Zande Zapotec (Isthmus) Zulu\nWiemɔkulibii ashishitsɔɔmɔ wolo ko tsɔɔ akɛ, jeŋ shikpamɔ ji “jeŋ ni ebɔle wɔ lɛ he nii ni akaseɔ kɛtsɔ nibii ashi ni akpaa, nibii ni akaa akwɛɔ, kɛ nibii asusumɔ nɔ.” Nibii nɛɛ afeemɔ bɛ mlɛo kwraa. Jeŋ shikpalɔi yeɔ otsii, nyɔji, kɛ afii po ni amɛkɛ miikpá jeŋ shi. Bei komɛi lɛ amɛ mɔdɛŋbɔɔ lɛ fɛɛ feɔ efolo, shi bei pii lɛ sɛɛnamɔi babaoo baa he. Susumɔ nɔkwɛmɔnii fioo komɛi ahe.\nNitsumɔhe ko ni yɔɔ Yuropa lɛ kɛ rɔba ko ni yɔɔ hewalɛ waa lɛ fee nɔ ko ni anyɛɔ akɛdoɔ nu ni mli ewo muji nɔ dani anuɔ koni hela akamɔmɔ mɛi. Akɛ nibii ni tamɔ nakai tsuɔ nii kɛ́ adebɔɔ naa oshara ko ba, tamɔ be ni shikpɔŋhosomɔ lɛ ba yɛ Haiti yɛ afi 2010 lɛ nɛkɛ.\nAfee shwɛdei komɛi awo ŋwɛiniiaŋ shɔŋŋ ni akɛkwɛɔ nibii ni yaa nɔ yɛ shikpɔŋ lɛ nɔ, ni atsɛɔ shwɛdei nɛɛ akɛ Global Positioning System (GPS). Shishijee lɛ, afee GPS lɛ koni asraafoi kɛtsu nii, shi amrɔ nɛɛ tsɔne kudɔlɔi, kɔɔyɔŋ lɛlɛ kudɔlɔi, meele kudɔlɔi, kɛ gbɔbilɔi kɛ mɛi krokomɛi hu po kɛtsuɔ nii kɛtaoɔ gbɛ. Jeŋ shikpalɔi sa yijiemɔ waa akɛ amɛfee GPS ni hãaa mɔ alaaje kɛ́ eeefã gbɛ.\nAni okɛ mobail foŋ, kɔmpiuta, loo Intanɛt tsuɔ nii? Ani ona akɛ tsofai kpakpai ni afee bianɛ lɛ ehã hela ko ni yɔɔ ohe lɛ naa eba shi loo ehã oná gbɔmɔtsoŋ hewalɛ kpakpa? Ani okɛ kɔɔyɔŋ lɛlɛ fãa gbɛ? Kɛ́ nakai lɛ, belɛ ooná nibii ni atsɔ jeŋ shikpamɔ nɔ afee kɛhã adesai ahilɛkɛhamɔ lɛ ahe sɛɛ. Anɔkwa, oná jeŋ shikpamɔ he sɛɛ yɛ gbɛi pii anɔ.\nHUSUI NI YƆƆ JEŊ SHIKPAMƆ HE\nJeŋ shikpalɔi miibɔ mɔdɛŋ waa ni amɛle jeŋ ni ebɔle wɔ lɛ he nii babaoo, no hewɔ lɛ amɛmiitao nibii amli kɛmiiya shɔŋŋ. Jeŋ shikpalɔi komɛi taoɔ bɔ ni atɔm lɛ tsuɔ nii ehãa lɛ mli, ni amɛteŋ mɛi komɛi hu kaseɔ nibii ni yɔɔ ŋwɛiniiaŋ ni ehi shi afii akpekpe toi akpei abɔ ni eho nɛ lɛ ahe nii koni amɛle jeŋ muu lɛ fɛɛ he saji babaoo. Be ni jeŋ shikpalɔi lɛ taoɔ nibii amli kɛyaa shɔŋŋ, ní amɛkaseɔ nibii kɛ hei ni wɔhiŋmɛi enaaa lɛ hu po ahe nii kɛyaa shɔŋŋ lɛ, amɛteŋ mɛi komɛi susuɔ akɛ kɛ́ Nyɔŋmɔ ni Biblia lɛ wieɔ ehe lɛ yɛ lɛɛlɛŋ lɛ, esa akɛ amɛnyɛ amɛna lɛ.\nJeŋ shikpalɔi kɛ jeŋ nilelɔi kpanakpanaa komɛi hu miitao nibii amli kɛmiiya hiɛ lolo. Mɔ ko ni ŋmalaa jeŋ shikpamɔ he saji ni atsɛɔ lɛ Amir D. Aczel lɛ wie kɛkɔ mɛi nɛɛ aniiamlitaomɔ lɛ he akɛ, ‘amɛdamɔɔ nibii ni amɛkpa shi amɛna lɛ nɔ amɛmuɔ sane naa akɛ Nyɔŋmɔ bɛ.’ Akɛ nɔkwɛmɔnɔ lɛ, jeŋ shikpalɔ ko ni ale lɛ waa lɛ wie akɛ, “akɛni odaseyeli ko bɛ ni tsɔɔ akɛ Nyɔŋmɔ ko náa nibii ni yaa nɔ yɛ jeŋ muu lɛ fɛɛ mli lɛ anɔ hewalɛ lɛ hewɔ lɛ, anyɛŋ akɛɛ kɔkɔɔkɔ akɛ nyɔŋmɔ ko yɛ shihilɛ mli.” Mɛi komɛi hu kɛɔ akɛ Nyɔŋmɔ ni Biblia lɛ wieɔ ehe lɛ ji “ashwãifeelɔ” kɛ “ŋkunyaayelɔ.” *\nShi esa akɛ wɔbi akɛ: Ani jeŋ shikpalɔi ekase je muu lɛ fɛɛ he nii bɔ ni amɛbaanyɛ amɛmu sane naa kɛmɔ shi? Hetoo lɛ kɛkɛ ji, dabi. Atee hiɛ babaoo yɛ jeŋ shikpamɔ mli, shi jeŋ shikpalɔi babaoo eyɔse akɛ nibii babaoo yɛ lolo ni alé, ni ekomɛi hu yɛ ni anyɛŋ ale kɔkɔɔkɔ. Be ni Steven Weinberg ni ji jeŋ shikpalɔ ko ni ná Nobel juromɔnɔ lɛ eko lɛ wieɔ adebɔɔ nibii ahe yɛ wolo ko ni eŋma lɛ mli lɛ, ewie akɛ, “wɔnyɛŋ wɔle nɔ fɛɛ nɔ kɔkɔɔkɔ.” Woloŋlelɔ kpanaa ko ni atsɛɔ lɛ Martin Rees ni eji gbɔmɔ wulu yɛ Britain (Astronomer Royal of Great Britain) lɛ ŋma akɛ: “Ekolɛ nibii komɛi yɛ ni gbɔmɛi nyɛŋ anu shishi kɔkɔɔkɔ.” Anɔkwa sane ji akɛ, adebɔɔ nibii pii yɛ—kɛjɛ wala yibii bibioo kɛyashi jeŋ muu lɛ fɛɛ nɔ—ni anyɛko atsɔ jeŋ shikpamɔ nɔ anu bɔ ni amɛji lɛ shishi. Kadimɔ nɔkwɛmɔnii ni nyiɛ sɛɛ nɛɛ:\nMɛi ni kaseɔ nibii ni wala yɔɔ amɛmli lɛ ahe nii lɛ nyɛɛɛ ana nɔ ni yaa nɔ yɛ wala yibii lɛ amli lɛ anaa kɛmɔ shi. Hewalɛ ni wala yibii lɛ kɛtsuɔ nii, bɔ ni amɛfeɔ protein, kɛ bɔ ni amɛjaraa amɛmli ni amɛfeɔ pii lɛ fɛɛ ji nibii ni jeŋ shikpalɔi nu ko shishi lolo kɛbashi ŋmɛnɛ.\nNigbalamɔ hewalɛ ni ji gravity lɛ náa wɔshihilɛ nɔ hewalɛ be fɛɛ be. Kɛ̃lɛ, jeŋ shikpalɔi nuko bɔ ni etsuɔ nii ehãa lɛ shishi kɔkɔɔkɔ. Amɛnuuu bɔ ni feɔ ni gravity lɛ gbalaa mɔ kɛbaa shikpɔŋ kɛ́ mɔ ko tu kɛtee ŋwɛi aloo bɔ ni ehãa nyɔɔŋtsere lɛ bɔleɔ shikpɔŋ lɛ ni ejeee eŋɛlɛ nɔ lɛ shishi jogbaŋŋ.\nMɛi ni kaseɔ je muu lɛ fɛɛ he nii lɛ etsɔɔ akɛ, nibii ni yɔɔ jeŋ muu lɛ fɛɛ mli lɛ mli oha mlijaa 95 sɔŋŋ yɛ ni anyɛŋ akɛ dɛŋdadei ni jeŋ shikpalɔi kɛtsuɔ nii lɛ ana. Anyɛko anu bɔ ni nibii nɛɛ tsuɔ nii amɛhãa lɛ shishi kɛbashi ŋmɛnɛ.\nNibii krokomɛi hu yɛ ni jeŋ shikpalɔi nuko shishi ni hãa amɛnaa kpɛɔ amɛhe. Mɛni hewɔ ehe hiaa ni wɔsusu enɛ he lɛ? Mɔ ko ni ŋmalaa jeŋ shikpamɔ he saji lɛ wie akɛ: “Nibii ni wɔleee lɛ fa kwraa fe nibii ni wɔle. Mi lɛ, misusuɔ akɛ esa akɛ jeŋ shikpamɔ ahã wɔnáa akpɛ wɔhe ni wɔshwe akɛ wɔbaakase babaoo moŋ fe ni wɔbaaŋmɔ wɔyiŋ kpɔ yɛ saji ahe.”\nNo hewɔ lɛ, kɛ́ osusuɔ akɛ eshwɛ fioo ni jeŋ shikpamɔ baaye Biblia lɛ najiaŋ ni aheŋ Nyɔŋmɔ nɔ ayeŋ dɔŋŋ lɛ, susumɔ oti nɛɛ he okwɛ: Kɛ́ je lɛ he nɔ ko fioo pɛ jeŋ shikpalɔi kɛ amɛdɛŋdadei wujiwuji lɛ ena lɛ, ani nilee bɛ mli akɛ wɔɔmu sane naa akɛ nibii babaoo yɛ lolo ni jeŋ shikpalɔi nyɛŋ anu shishi? Be ni amuɔ sane kakadaŋŋ ko ni aŋma ni kɔɔ yinɔsane kɛ ŋulamii ahe nikasemɔ he yɛ Encyclopedia Britannica lɛ mli, aŋma akɛ: “Yɛ afii 4,000 sɔŋŋ ni akɛkase ŋulamii ahe nii lɛ fɛɛ sɛɛ lɛ, anyɛko ale nibii ni yɔɔ jeŋ muu lɛ fɛɛ mli lɛ he nɔ ko kwraa, taakɛ ebalɛ yɛ blema Babilonbii lɛ agbɛfaŋ lɛ.”\nYehowa Odasefoi ewieee amɛshiii mɔ ko susumɔ yɛ sane nɛɛ he. Wɔbɔɔ mɔdɛŋ akɛ wɔkɛ Biblia mli ŋaawoo akɛ, “Nyɛhãa gbɔmɛi fɛɛ alea nyɛniiashishinumɔ lɛ” atsu nii. (Filipibii 4:5) Enɛ hewɔ ni wɔfɔ̃ɔ bo nine koni okwɛ bɔ ni jeŋ shikpamɔ kɛ Biblia lɛ kɛ amɛhe kpãa gbee lɛ.\n^ kk. 9 Mɛi komɛi heee Biblia lɛ amɛyeee yɛ tsɔɔmɔi komɛi ni sɔlemɔi lɛ tsɔɔ yɛ blema kɛ nibii komɛi ni amɛtsɔɔ ŋmɛnɛ, tamɔ kɛɛmɔ ni akɛɔ akɛ shikpɔŋ lɛ ji jeŋ muu lɛ fɛɛ teŋ, loo akɛ, Nyɔŋmɔ kɛ gbii ekpaa ni ŋmɛlɛtswaa 24 ni yɔɔ eko fɛɛ eko mli lɛ ni bɔ je lɛ hewɔ.—Kwɛmɔ akrabatsa ni ji “ Nibii ni Biblia lɛ Ewie ni Jeŋ Shikpamɔ Ema nɔ Mi” lɛ.\nNibii ni Biblia lɛ Ewie ni Jeŋ Shikpamɔ Ema nɔ Mi\nBiblia lɛ jeee wolo ni jeŋ shikpamɔ he saji yɔɔ mli. Shi mɛi ni ŋma lɛ ŋmala saji ni ja ni esa akɛ jeŋ shikpalɔi asusu he waa ŋmɛnɛ. Nɔkwɛmɔnii komɛi nɛ.\nAfii abɔ ni shikpɔŋ lɛ kɛ jeŋ muu lɛ fɛɛ eye\nJeŋ shikpalɔi buɔ akɔntaa akɛ, shikpɔŋ lɛ eye aaafee afii akpekpe toi akpei 4, ni akɛ, jeŋ muu lɛ fɛɛ eye aaafee afii akpekpe toi akpei 13 kɛmiimɔ 14. Biblia lɛ etsɔɔɔ be pɔtɛɛ ni akɛbɔ je lɛ. Atsɔko yɛ Biblia lɛ mli he ko he ko akɛ shikpɔŋ lɛ eye afii akpei fioo komɛi pɛ. Mose Klɛŋklɛŋ Wolo 1:1 lɛ kɛɔ akɛ: “Shishijee mli lɛ Nyɔŋmɔ bɔ ŋwɛi kɛ shikpɔŋ.” Akɛni atsɔɔɔ be pɔtɛɛ ko yɛ sane nɛɛ mli hewɔ lɛ, jeŋ shikpalɔi damɔɔ shishitoo mlai komɛi anɔ amɛtsɔɔ afii abɔ ni je lɛ eye.\nAsaa shikpɔŋ lɛ koni adesai ahi nɔ\nAkɛ wiemɔ ni ji “gbi” lɛ tsu nii yɛ 1 Mose yitso 1 lɛ mli kɛtsɔɔ bɔ ni ato shikpɔŋ lɛ he gbɛjianɔ koni wala srɔtoi fɛɛ ahi nɔ lɛ mli. Yɛ sane ni awie yɛ ŋmalɛ nɛɛ mli lɛ naa lɛ, adesai ji naagbee nii ni abɔ. Biblia lɛ etsɔɔɔ bei abɔ ni “gbii” ekpaa ni akɛbɔ ade lɛ he. Enɛ hãa jeŋ shikpalɔi ni yɔɔ ŋmɛnɛ lɛ náa hegbɛ kɛtaoɔ bei abɔ ni gbii ni akɛbɔ ade lɛ eko fɛɛ eko he. Wɔle akɛ “gbii” ni akɛ bɔ ade lɛ eko fɛɛ eko sɛɛ jekɛ fe gbii ni ŋmɛlɛtswai 24 yɔɔ mli.\nBɔ ni shikpɔŋ lɛ tsotsoro shi\nBiblia lɛ tsɔɔ akɛ shikpɔŋ lɛ emaaa “nɔ ko nɔ.” (Hiob 26:7) Atsĩko tã yɛ Biblia lɛ mli he ko he ko akɛ wɔshikpɔŋ lɛ ma asaabu ko kɔŋ nɔ loo ema shwuɔi komɛi ni damɔ hala ko sɛɛ lɛ anɔ, taakɛ awieɔ yɛ blema adesai komɛi amli lɛ. Moŋ lɛ, Biblia lɛ eshi koni jeŋ shikpalɔi atao mli. Sɛɛ mli lɛ, jeŋ shikpalɔi komɛi ni atsɛɔ amɛ Nicolaus Copernicus kɛ Johannes Kepler lɛ tsɔɔ bɔ ni hewalɛ ko ni anaaa lɛ hãa shibɔlemɔ ŋulamii lɛ bɔleɔ hulu lɛ. Sɛɛ mli lɛ, Isaac Newton tsɔɔ bɔ ni gravity kudɔɔ bɔ ni nibii fɛɛ ni yɔɔ ŋwɛiniiaŋ lɛ tsiɔ amɛhe lɛ.\nFãmɔi ni kɔɔ helai kɛ falefalefeemɔ he\nYɛ Mose Wolo ni Ji Etɛ lɛ mli lɛ, atsɔɔ Israelbii lɛ nɔ ni esa akɛ amɛfee koni amɛku tsɛŋemɔ helai anaa, ni ahã amɛle hu akɛ esa akɛ amɛtsĩ mɛi ni yeɔ helai komɛi lɛ anaa yɛ he ko banee. Ni mla ni yɔɔ 5 Mose 23:12, 13 lɛ fã Israelbii lɛ ni kɛ́ amɛtee nii amli yɛ ŋsara lɛ sɛɛ lɛ, ‘amɛtsimɔ nɔ ni baajɛ amɛmli lɛ nɔ,’ ni enɛ hã amɛfee falefale. Nyɛsɛɛ nɛɛ nɔŋŋ yɛ afii 200 ni eho lɛ mli pɛ ni jeŋ shikpalɔi kɛ datrɛfoi yɔse akɛ esa akɛ afee nakai.\nAŋma Biblia mli sane ni okane nɛɛ afii ohai abɔ ni eho nɛ. Te mɛi ni ŋmala lɛ fee tɛŋŋ amɛle saji nɛɛ, be mli ni mɛi ni le woloŋ waa yɛ amɛbeaŋ lɛ po leee lɛ? Nyɔŋmɔ, ni ji Biblia lɛ Ŋmalɔ lɛ hãa hetoo akɛ: “Bɔ ni ŋwɛi kwɔ fe shikpɔŋ lɛ, nakai migbɛi lɛ kwɔ fe nyɛgbɛi lɛ, ni mijwɛŋmɔi lɛ hu kwɔ fe nyɛjwɛŋmɔi lɛ!”—Yesaia 55:9.\nKɛmaje Mɔ Ko Kɛmaje Mɔ Ko Bɔ ni Oná Jeŋ Shikpamɔ He Sɛɛ